
RAPORT 

  asupra propunerii legislative pentru modificarea 
şi completarea  Legii nr. 33/1994 privind exproprierea
 pentru cauză de  utilitate publică republicată
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea  Legii nr. 33/1994 privind exproprierea pentru cauză de  utilitate publică republicată,  trimisă cu adresa  Pl-x 439 din 21 septembrie 2009, înregistrată sub  nr. 31/839 din  22 septembrie 2009.    
Potrivit prevederilor art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 16 septembrie 2009.

Consiliul Legislativ a avizat negativ iniţiativa legislativă conform avizului nr.336 din 14 aprilie 2009, ulterior Consiliul Legislativ, în urma reanalizării iniţiativei legislative, a avizat  favorabil propunerea legislativă conform avizului nr.336 din 14 aprilie 2009.
Guvernul, prin punctul de vedere transmis cu adresa nr. 1201 din 12 mai  2009, nu susţine adoptarea  propunerii legislative.

Iniţiativa legislativă supusă dezbaterii are ca obiect de reglementare modificarea şi completarea Legii nr.33/1994 privind exproprierea pentru  cauză de utilitatea publică, în sensul reglementării unor  măsuri  premergătoare exproprierii şi asigurarea proprietarului expropriat cu  o  locuinţă corespunzătoare. 
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat propunerea legislativă susmenţionată în şedinţa din  20 octombrie 2009.
 La lucrările Comisiei a participat, în calitate de invitat, din partea Ministerului Justiţiei şi Libertăţilor Cetăţeneşti, doamna Alina Bica – secretar de stat. 
Din numărul total de 26 membri ai Comisiei juridice, de disciplină şi imunităţi au participat la dezbateri 14 deputaţi.
În urma  dezbaterilor membrii Comisiei juridice au constatat că propunerea legislativă nu se justifică întrucât Legea nr.33/1994 reglementează, în acord cu  dispoziţiile Legii fundamentale, cadrul juridic general în materia exproprierii cu respectarea regimului juridic al proprietăţii, măsurile speciale impuse de situaţii  extraordinare, cum sunt  cele  stabilite prin actul normativ mai  sus menţionat sau  prin  reglementări precum Legea privind unele  măsuri prealabile lucrărilor de  dezvoltare a infrastructurii aeroportuare la „Aeroportul Internaţional Henri Coandă – Bucureşti” nr.85/2007, Legea  privind  unele măsuri prealabile lucrărilor de reabilitare şi extindere a infrastructurii feroviare publice nr.407/2005 sau Legea privind exproprierea pentru cauză de utilitate publică a terenurilor necesare lucrărilor miniere pentru exploatarea zăcămintelor de lignit nr.106/2008.
Dincolo de oportunitatea adoptării acestei  iniţiative legislative, s-a constatat că o mare  parte  din  propunerile  acestei  iniţiative legislative se regăsesc în Legea nr.198/2004 privind unele măsuri prealabile lucrărilor de construcţie  de autostrăzi şi drumuri naţionale.


În urma examinării propunerii legislative, membrii Comisiei au hotărât, cu majoritate de voturi, (o abţinere) să propună plenului Camerei Deputaţilor, respingerea  propunerii legislative pentru modificarea şi completarea  Legii nr.33/1994 privind exproprierea pentru cauză de utilitate publică republicată.
             
În raport cu obiectul şi conţinutul său, propunerea legislativă  face parte din categoria legilor organice. 
                      PREŞEDINTE                                    SECRETAR, 

                       Daniel BUDA                            Gabriel ANDRONACHE

